text: Pàgina d'inici	Agenda	X Festa del Trepat
  Del 14 al 16 de juny - Barberà de la Conca (Conca de Barberà)
  Copes a punt a Barberà de la Conca
  Arriba la desena edició de la Festa del Trepat, esdeveniment previ a la Festa Major de Barberà de la Conca. Enguany, l'Associació de la Festa del Trepat organitza un cap de setmana llarg ple d'activitats relacionades amb el món del vi, l'art i la cultura, per tal de posar sobre taula l'excel·lència de les obres del municipi i del seu vi típic: el trepat.
  Amb la participació d'un total de 18 cellers i 18 artistes, el fil conductor de la festa d'aquest any són les persones que durant tot aquest temps han fet possible la celebració de l'esdeveniment. D'aquesta manera, els visitants poden gaudir de l'activitat estrella de les jornades, la mostra de Vi+Art, un recorregut pels paratges més emblemàtics de la ciutat on s'exposa el treball d'un artista i es visita un celler. Un maridatge que s'ha consolidat com a èxit de la festa any rere any.
  A més, els cellers programen molts actes per presentar vins i mostrar les maneres de vinificar el trepat. Paral·lelament, les jornades compten amb una sèrie d'activitats entretingudes entre les quals destaquen la visita a les vinyes, recitals de poesia, tallers realitzats pels mateixos artistes, oferta gastronòmica de tapes i exposicions, entre d'altres. Uns dies festius que Barberà de la Conca dedica exclusivament al vi, la cultura i la diversió per a tothom.